Απόφαση του Συμβουλίου

της 22ας Οκτωβρίου 2002

για τη σύναψη πρόσθετου πρωτοκόλλου στην ευρωπαϊκή συμφωνία για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Τσεχικής Δημοκρατίας, αφετέρου, για τον καθορισμό των εμπορικών ρυθμίσεων για ορισμένα ψάρια και προϊόντα αλιείας

(2002/931/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133, σε συνδυασμό με το άρθρο 300 παράγραφος 2 πρώτο εδάφιο πρώτη πρόταση,

την πρόταση της Επιτροπής,

Εκτιμώντας τα ακόλουθα:

(1) Η ευρωπαϊκή συμφωνία για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Τσεχικής Δημοκρατίας, αφετέρου(1), είναι σκόπιμο να συμπληρωθεί με πρόσθετο πρωτόκολλο βάσει του οποίου θα εφαρμόζονται προτιμησιακοί όροι για την εισαγωγή, στην Κοινότητα, ορισμένων ψαριών και προϊόντων αλιείας καταγωγής Τσεχικής Δημοκρατίας και, στην Τσεχική Δημοκρατία, ορισμένων ψαριών και προϊόντων της αλιείας καταγωγής Κοινότητας.

(2) Προς το σκοπό αυτό, θα πρέπει να προστεθεί στην εν λόγω ευρωπαϊκή συμφωνία ένα νέο πρωτόκολλο το οποίο θα καθορίζει εμπορικές ρυθμίσεις για ορισμένα ψάρια και προϊόντα αλιείας.

(3) Θα πρέπει να εγκριθεί το πρωτόκολλο,

ΑΠΟΦΑΣΙΖΕΙ:

Άρθρο 1

Εγκρίνεται εξ ονόματος της Κοινότητας το πρόσθετο πρωτόκολλο στην ευρωπαϊκή συμφωνία για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Τσεχικής Δημοκρατίας, αφετέρου, για τον καθορισμό των εμπορικών ρυθμίσεων για ορισμένα ψάρια και προϊόντα αλιείας.

Το κείμενο του πρωτοκόλλου επισυνάπτεται στην παρούσα απόφαση.

Άρθρο 2

1. Από την ημερομηνία έναρξης ισχύος του παρόντος πρωτοκόλλου, η δασμολογική ποσόστωση για τις ζωντανές πέστροφες (αύξων αριθμός 09.5261) και για τους ζωντανούς κυπρίνους (αύξων αριθμός 09.5263) όπως αναφέρεται στον κανονισμό (ΕΚ) αριθ. 965/97 του Συμβουλίου(2) δεν θα εφαρμόζεται πλέον για τα προϊόντα καταγωγής Τσεχικής Δημοκρατίας.

2. Από την ημερομηνία έναρξης ισχύος του παρόντος πρωτοκόλλου ανοίγει δασμολογική ποσόστωση με αύξοντα αριθμό 09.5263 για τρεις ετήσιες ποσοστωτικές περιόδους για τους ζωντανούς κυπρίνους που υπάγονται στη διάκριση ΣΟ 0301 93 00, με δασμολογικό συντελεστή 0 %. Για την πρώτη ποσοστωτική περίοδο από την έναρξη ισχύος του παρόντος πρωτοκόλλου έως τις 31 Δεκεμβρίου 2002 ο όγκος της ποσόστωσης θα ανέλθει σε 2840 τόνους, για τη δεύτερη ποσοστωτική περίοδο από την 1η Ιανουαρίου έως τις 31 Δεκεμβρίου 2003 ο όγκος της ποσόστωσης θα ανέλθει σε 4500 τόνους και για την τρίτη δωδεκάμηνη ποσοστωτική περίοδο από την 1η Ιανουαρίου έως τις 31 Δεκεμβρίου 2004 ο όγκος της ποσόστωσης θα ανέλθει σε 5000 τόνους. Η διαχείριση της ποσόστωσης αυτής πραγματοποιείται από την Επιτροπή σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93(3).

Άρθρο 3

Ο Πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να υπογράψει το πρωτόκολλο δεσμεύοντας την Κοινότητα.

Λουξεμβούργο, 22 Οκτωβρίου 2002.

Για το Συμβούλιο

Ο Πρόεδρος

P. S. Møller

(1) ΕΕ L 360 της 31.12.1994, σ. 2.

(2) ΕΕ L 141 της 31.5.1997, σ. 1.

(3) ΕΕ L 253 της 11.10.1993, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 993/2001 (ΕΕ L 141 της 28.5.2001, σ.1).